KIRJALLINEN KYSYMYS E-2271/02 esittäjä(t): Charles Tannock (PPE-DE) komissiolle. Pankkisiirtojen kulut.



Virallinen lehti nro 137 E , 12/06/2003 s. 0066 - 0067



KIRJALLINEN KYSYMYS E-2271/02 esittäjä(t): Charles Tannock (PPE-DE) komissiolle (24. heinäkuuta 2002) Aihe: Pankkisiirtojen kulut Euroalueen sisäisten pankkisiirtojen kuluista ollaan erittäin huolissaan, koska pankit perivät monissa maissa suuria palkkioita sekä maksajalta että saajalta. Voiko komissio vahvistaa, että tämä käytäntö on laiton? Mikäli näin on, voiko se selittää, miksi se ei ole ryhtynyt oikeustoimiin tällaisen käytännön estämiseksi? Miten juuri voimaan tulleet uudet säännökset vaikuttavat tähän käytäntöön? Miten ensi vuoden heinäkuussa voimaan tulevat lisäsäännökset vaikuttavat siihen? Onko Euroalueeseen kuuluvien ja siihen kuulumattomien EU-maiden välisten pankkisiirtojen kuluista tehty sopimuksia tai säännöksiä? Jos on, onko niitä noudatettu? Frederik Bolkesteinin komission puolesta antama vastaus (4. syyskuuta 2002) Säädös, jota rajojen yli suoritettaviin tilisiirtoihin sovelletaan vuonna 2002, on direktiivi rajojen yli suoritettavista tilisiirroista(1). Tämä direktiivi koskee EU:n alueella tehtyjä enintään 50 000 euron suuruisia siirtoja ja se tuli voimaan 14. elokuuta 1999. Direktiivissä edellytetään, että rajojen yli suoritettavat tilisiirrot on toteutettava täysimääräisinä (direktiivin 7 artikla). Tämä tarkoittaa, että elleivät asianomaiset ole toisin päättäneet, rajojen yli suoritettava tilisiirto toteutetaan OUR-siirtona, jolloin lähettävä pankki veloittaa kaikki kulut, myös maksunsaajan pankin kulut, maksumääräyksen antajalta kaksinkertaisen veloituksen välttämiseksi. Tällöin maksunsaajalle ei aiheudu lisäkuluja ja hän vastaanottaa siirretyn rahasumman täysimääräisenä. Asiakkaat voivat kuitenkin erikseen sopia jakavansa maksun kulut jollakin toisella tavalla, jolloin tilisiirto voi olla BEN-siirto, jossa saaja maksaa kaikki kulut, tai SHARED-siirto, jossa kumpikin osapuoli maksaa omat kulunsa. Mikäli pankki on perinyt säännösten vastaisia kuluja, asiakkaalla on oikeus vaatia pankkia hyvittämään kyseiset kulut kokonaan (direktiivin 7 artiklan 2 kohta). Tähän hänellä on direktiivin mukaan oikeus. Kaikki jäsenmaat ovat saattaneet direktiivin tämän kohdan osaksi kansallista lainsäädäntöään, mutta komissio ei voi ryhtyä oikeudellisiin toimenpiteisiin, mikäli asiakkaat eivät käytä oikeuttaan. Parlamentti ja neuvosto hyväksyivät asetuksen rajat ylittävistä euromääräisistä maksuista 19. joulukuuta 2001(2). Tämän asetuksen mukaisesti rajojen yli suoritettavien tilisiirtojen kulujen täytyy olla yhdenmukaiset maiden sisäisistä maksuista perittävien kulujen kanssa 1. heinäkuuta 2003 lähtien. Maksumääräyksen antajan ja maksunsaajan pankin toimitusmaksujen tulee siis vastata maiden sisäisistä tilisiirroista perittäviä kuluja. Tätä asetusta ei sovelleta pelkästään euroalueella, vaan se koskee myös euroalueen ulkopuolisissa kolmessa jäsenvaltiossa euromääräisinä suoritettuja maksutapahtumia. Lisäksi Ruotsin viranomaiset ovat päättäneet hyödyntää mahdollisuutta soveltaa asetuksen säännöstä Ruotsin kruunuun. Näin ollen asetuksen ulkopuolelle jäävät vain sellaisten maksutapahtumien kulut, jotka on suoritettu Tanskan kruunuissa sekä Englannin punnissa. (1) Parlamentin ja neuvoston direktiivi 97/5/EY, annettu 27 päivänä tammikuuta 1997 EYVL L 43, 14.2.1997. (2) Asetus (EY) N:o 2560/2001 EYVL L 344, 28.12.2001.